চীনের সঙ্গে আমেরিকার টিকটক চুক্তি সম্পন্ন? যা বললেন ট্রাম্প

ওয়েবডেস্ক- চীনের (China) সঙ্গে আমেরিকার (America) টিকটক (TikTok) চুক্তি সম্পন্ন হয়েছে? সোমবার আমেরিকান প্রেসিডেন্ট ডোনাল্ড ট্রাম্প (American President Donald Trump) ঘোষণা করেন, চীন ও আমেরিকা টিকটক চুক্তি নিয়ে খুব কাছাকাছি সমঝোতার জায়গায় পৌঁছেছে। সোশ্যাল মিডিয়া হ্যান্ডেল ট্রুথ স্পেশালে মার্কিন প্রেসিডেন্ট লিখেছেন, তিনি এই বিষয়ে শি জিনপিংয়ের সঙ্গে কথা বলবেন।

ইউরোপে মার্কিন যুক্তরাষ্ট্র ও চীনের মধ্যে অনুষ্ঠিত বৃহৎ সম্মেলনটি ফলপ্রসূ হয়েছে। আমাদের দেশের তরুণরা যে “নির্দিষ্ট” কোম্পানিকে বাঁচাতে খুব আগ্রহী ছিল, তারা খুব খুশি হবে! আমি শুক্রবার রাষ্ট্রপতি শি’র সঙ্গে কথা বলব। সম্পর্ক এখনও খুব শক্তিশালী’।

মার্কিন ট্রেজারি সেক্রেটারি স্কট বেসেন্ট বলেছেন, শর্ট ভিডিও অ্যাপ টিকটক নিয়ে চুক্তিতে পৌঁছানোর খুব কাছাকাছি রয়েছে যুক্তরাষ্ট্র ও চীন। গত চার মাসে চতুর্থবারের মতো যুক্তরাষ্ট্র ও চীনের মধ্যে এ নিয়ে আলোচনা হচ্ছে। বেসেন্ট বলেছেন, দুই পক্ষই প্রযুক্তিগত বিভিন্ন বিষয়ে ভালো এগিয়ে গেছে।

প্রসঙ্গত, টিকটকের মূল মালিক হল চীনা প্রযুক্তি কোম্পানি ‘বাইটড্যান্স’। চীনা উদ্যোক্তা ঝাং ইয়িমিংয়ের প্রযুক্তিগত সংস্থা বাইটড্যান্স কর্তৃক তৈরি টিকটক মার্কিন যুক্তরাষ্ট্রে বেশ জনপ্রিয়। কিন্তু আমেরিকান কর্মকর্তারা বারবার অ্যাপটির চীনা উৎপত্তি নিয়ে উদ্বেগ প্রকাশ করেছেন। চীনের আইন অনুসারে চীনা সংস্থাগুলিকে ব্যবহারকারীদের ডেটা তাদের কাছে হস্তান্তর করতে হবে।

আরও পড়ুন- বিপ্লবের আগুনে ছাই ৬২ হাজার নথি! পোড়া সুপ্রিম কোর্টের সামনে তাঁবু খাটিয়ে কাজ শুরু নেপালে

যুক্তরাষ্ট্রের একটি নতুন আইন অনুযায়ী, নিরাপত্তাজনিত কারণে টিকটককে কোনও অ চীনা কোম্পানির কাছে বিক্রি করতে হবে, না হলে মার্কিন বাজার থেকে বন্ধ করে দেওয়া হবে। পূর্ববর্তী বাইডেন সরকার প্রণীত আইনে অ্যাপটির ওপর নিষেধাজ্ঞা আরোপ করা হয়। নিষেধাজ্ঞা এড়াতে বাইটড্যান্সকে টিকটকের আমেরিকার বিজনেসের নিয়ন্ত্রণমূলক মালিকানা ছেড়ে দিতে হবে আমেরিকান কোনও ব্যক্তি বা প্রতিষ্ঠানের হাতে।

চলতি বছর জানুয়ারিতে প্রেসিডেন্ট হিসেবে নিজের দ্বিতীয় মেয়াদ শুরু করার পর ডোনাল্ড ট্রাম্প ইতিমধ্যেই তিনবার টিকটকের নিষেধাজ্ঞা কার্যকরের সময়সীমা পিছিয়ে দিয়েছেন। সর্বশেষ গত জুন মাসে তিনি বাইটড্যান্সকে ৯০ দিনের বর্ধিত সময় প্রদান করেন, যেটা শেষ হবে আগামী ১৭ সেপ্টেম্বর।

ফেব্রুয়ারি এবং মার্চ মাসে পিউ রিসার্চ সেন্টারের পরিচালিত এক সমীক্ষা অনুসারে, মার্কিন যুক্তরাষ্ট্রের প্রায় এক-তৃতীয়াংশ মানুষ টিকটক নিষিদ্ধ করার পক্ষে। যদিও এই সংখ্যা ২০২৩ সালের মার্চ মাসে ৫০ শতাংশ থেকে কমেছিল।

দেখুন আরও খবর-