খুলছে ওয়েবসাইট! ভারতে ফিরছে নিষিদ্ধ চীনা অ্যাপ ‘টিকটক’?

ওয়েব ডেস্ক: সাধারণ মানুষের মধ্যে ভিডিও কন্টেন্ট তৈরির উন্মাদনা জাগিয়েছিল টিকটক (Tiktok)। এই সোশ্যাল প্ল্যাটফর্ম থেকে অনেকেই রাতারাতি ভাইরাল হয়ে তারকা হয়ে গিয়েছেন। তবে ২০২০ সালে এই প্ল্যাটফর্মকে ভারতে নিষিদ্ধ (Banned) ঘোষণা করে দেওয়া হয় সরকারের তরফে। সেই থেকে অনেকেই ফেসবুক ও ইনস্টাগ্রামে ছোট ভিডিও বানানো শুরু করেন। তবে প্রাক্তন টিকটকারদের জন্য ফের খুশির খবর আসতে পারে। ভারতে হয়তো ফিরে আসতে পারে টিকটক। তারই একটা ইঙ্গিত মিলল শুক্রবার।

এদিন দুপুরের পর থেকেই ভারতের বুকে দাঁড়িয়ে টিকটকের অফিসিয়াল ওয়েবসাইট (Tiktok Website Opening) খুলতে পারছেন ব্যবহারকারীরা। কেউ কেউ জানিয়েছেন, তাঁরা টিকটকের অফিসিয়াল ওয়েবসাইট মোবাইল ও ল্যাপটপ—দু’জায়গাতেই দেখতে পাচ্ছেন। যদিও অনেকে এখনও ওয়েবসাইটটি অ্যাক্সেস করতে পারেননি। তাই একাংশের ধারণা ভারতে টিকটক ফেরানোর বিষয়টি এখনও পরীক্ষার স্তরেই রয়েছে। তবে ভারতীয় ইউজারদের মোবাইলে গুগল প্লে স্টোর বা অ্যাপল অ্যাপ স্টোরে এখনও টিকটক অ্যাপটিকে (Tiktok App) দেখা যাচ্ছে না।

আরও পড়ুন: Google-এর কারসাজি? আচমকা বদলে গেল মোবাইলের ডায়ালার

উল্লেখ্য, ২০২০ সালের জুন মাসে তথ্য সুরক্ষা ও জাতীয় নিরাপত্তা ইস্যুটিকে তুলে ধরে টিকটকসহ ৫৯টি চীনা অ্যাপ (Chinese App) নিষিদ্ধ করেছিল ভারত সরকার। তখন ভারতে প্রায় ২০ কোটিরও বেশি সক্রিয় ব্যবহারকারী টিকটক ব্যবহার করতেন। হঠাৎ করেই অ্যাপটি বন্ধ হয়ে যাওয়ায় বিপাকে পড়েছিলেন বিপুলসংখ্যক কনটেন্ট ক্রিয়েটর।

তবে সাম্প্রতিক সময়ে ভারত-চীন সম্পর্কের (India-China Relation) বরফ কিছুটা গলছে বলেই মনে করা হচ্ছে। সম্প্রতি চীনের বিদেশমন্ত্রী ভারত সফরে এসে প্রধানমন্ত্রী নরেন্দ্র মোদির সঙ্গে বৈঠক করেছেন। বৈঠকে গঠনমূলক আলোচনার উপর জোর দেয় দুই তরফেই। এর পর চলতি মাসের শেষের দিকে সাংহাই কোঅপারেশন অর্গানাইজেশন সম্মেলনে যোগ দিতে চীন সফরে যাবেন প্রধানমন্ত্রী মোদি। এই ইতিবাচক পরিবেশ টিকটকের মতো নিষিদ্ধ চীনা অ্যাপের ভারতীয় বাজারে পুনঃপ্রবেশের সম্ভাবনা বাড়িয়ে দিয়েছে।

দেখুন আরও খবর:

The post খুলছে ওয়েবসাইট! ভারতে ফিরছে নিষিদ্ধ চীনা অ্যাপ ‘টিকটক’? first appeared on KolkataTV.